**Ενότητα 1**

**Η Ελένη και η καταστροφή της Τροίας**

Αν η Ελένη βρισκόταν στην Τροία, θα την έδιναν πίσω στους Έλληνες οι Τρώες, με ή χωρίς τη θέληση βέβαια του Πάρη. Γιατί βέβαια δεν ήταν τόσο παράφρων ο Πρίαμος ούτε οι άλλοι Τρώες, ώστε να θέλουν να θέτουν σε κίνδυνο τη ζωή τη δική τους και των παιδιών τους και την πόλη τους, για να ζει ο Πάρης μαζί με την Ελένη. Εάν βέβαια είχαν αυτή τη γνώμη τα πρώτα χρόνια, επειδή πολλοί από τους άλλους Τρώες και κυρίως οι γιοι του κάθε φορά που συγκρούονταν με τους Έλληνες σκοτώνονταν, ο Πρίαμος, αν και ο ίδιος ζούσε μαζί με την Ελένη, θα την έδινε πίσω στο Μενέλαο, για να απαλλαγούν ο ίδιος και οι υπήκοοί του από τις παρούσες συμφορές. Αλλά βέβαια δεν είχαν την Ελένη, ώστε να την επιστρέψουν, ούτε τους πίστευαν οι Έλληνες, παρόλο που αυτοί έλεγαν την αλήθεια, όπως εγώ πιστεύω, επειδή ο θεός μηχανευόταν ,για να κάνουν με την ολοκληρωτική τους καταστροφή ολοφάνερο αυτό στους ανθρώπους, ότι δηλαδή για τις μεγάλες αδικίες μεγάλες είναι και οι τιμωρίες από τους θεούς.

**Ενότητα 2**

**Θυσία για την πατρίδα**

Επομένως ταιριάζει να θεωρούμε αυτούς ως πιο ευτυχισμένους ανθρώπους οι οποίοι αφού κινδύνεψαν για τα μεγαλύτερα και ωραιότερα ιδανικά, πέθαναν με τέτοιο τρόπο, χωρίς να εμπιστευτούν τους εαυτούς τους στην τύχη ούτε να περιμένουν το φυσικό θάνατο, αλλά επιλέγοντας τον ωραιότερο. Και για αυτό βέβαια η ανάμνηση τους θα είναι αιώνια και οι τιμές τους αξιοζήλευτες από όλους τους ανθρώπους. Αυτοί πενθούνται βέβαια ως θνητοί λόγω της φύσης τους, εξυμνούνται όμως ως αθάνατοι λόγω της αρετής τους. Και για αυτό βέβαια θάβονται με δημόσια φροντίδα και καθιερώνονται προς τιμήν τους αγώνες δύναμης και σοφίας και πλούτου, με την ιδέα ότι είναι άξιοι αυτοί που έχουν σκοτωθεί στον πόλεμο να τιμούνται με τις ίδιες τιμές με τους αθανάτους. Εγώ λοιπόν καλοτυχίζω αυτούς για το θάνατό τους και τους ζηλεύω και πιστεύω ότι μόνοι αυτοί από τους ανθρώπους άξιζαν περισσότερο να ζήσουν επειδή αφού απέκτησαν θνητά σώματα, άφησαν πίσω τους αθάνατη μνήμη λόγω της αρετής τους.